Poematia et Epigrammata/XXXIV
Villulae, si qua, Pater, otiaris,
nobili pinum memor imminentem
et nigris vises hederis amicta
          saxa Vacunae. 

Audies illum placido loquentem
	ore quem fecit citharae Sabellum
musa. Tu parce hunc, Pater, adrogantem
          carpere vatem: 

ipse enim noctu modo visus, ipse,
Flaccus in somnis mihi vellit aurem
	et «Modis» inquit «tenuare parvis
          desine magna».